Az Európai Parlament és a Tanács 2195/2002/EK rendelete
(2002. november 5.)
a Közös Közbeszerzési Szószedetről (CPV)
(EGT vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 47. cikke (2) bekezdésére, valamint 55. és 95. cikkére,
tekintettel a Bizottság javaslatára [1],
tekintettel a Gazdasági és Szociális Bizottság véleményére [2],
tekintettel a Régiók Bizottságának véleményére [3],
a Szerződés 251. cikkében említett eljárásnak megfelelően [4],
mivel:
(1) A különféle osztályozások alkalmazása kedvezőtlenül érinti az Európában megvalósuló közbeszerzések nyílt jellegét és átláthatóságát. E ténynek a hirdetmények minőségére és a közzétételükhöz szükséges időre gyakorolt hatása ténylegesen korlátozza a gazdasági szereplőknek a közbeszerzési szerződéskötéshez való hozzáférését.
(2) A 96/527/EK ajánlásában [5] a Bizottság felkérte az ajánlatkérőket, hogy használják a Közös Közbeszerzési Szószedetet (CPV), amelyet egyes meglévő osztályozási rendszerek alapján dolgoztak ki annak érdekében, hogy a szerződések tárgyának megnevezése jobban kapcsolódjon a közbeszerzési ágazat különleges jellemzőihez.
(3) Egységes közbeszerzési osztályozási rendszer segítségével szabványosítani szükséges az ajánlatkérők által a szerződések tárgyának leírására használt megnevezéseket.
(4) A tagállamoknak a Közösség hivatalos nyelvein azonos áruleírást tartalmazó, és az áruleírásokhoz ugyanazokat a megfelelő alfanumerikus kódokat hozzárendelő egységes hivatkozási rendszerre van szükségük, amely által a nyelvi akadályok közösségi szinten áthidalhatók.
(5) Ezért e rendelettel egységes osztályozási rendszerként be kell vezetni a CPV felülvizsgált változatát, amelynek végrehajtására a közbeszerzési szerződések odaítélési eljárásainak összehangolásáról szóló irányelvek vonatkoznak.
(6) Továbbá olyan szemléltető táblázatokat kell kidolgozni, amelyek a CPV és a termékek tevékenységek szerinti, EGK-beli statisztikai osztályozása (CPA), az Egyesült Nemzetek Szervezetének ideiglenes központi termékosztályozása (CPC Prov.), a gazdasági tevékenységek EK-beli statisztikai osztályozása (NACE Rev. 1), illetőleg a Kombinált Nómenklatúra (KN) közötti megfelelést mutatják.
(7) A piacok és a felhasználói igények alakulásának tükrében szükség lehet a CPV szerkezetének és kódjainak kiigazítására, illetve módosítására. Ezért megfelelő felülvizsgálati eljárást kell kialakítani.
(8) Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal [6] összhangban kell elfogadni.
(9) Lévén, hogy a tervezett intézkedés célját - azaz a közbeszerzési szerződések osztályozási rendszerének kidolgozását - a tagállamok nem tudják kielégítően megvalósítani, és ezért az intézkedés terjedelme vagy hatásai miatt az közösségi szinten jobban megvalósítható, a Közösség a Szerződés 5. cikkében megállapított szubszidiaritás elvével összhangban intézkedéseket fogadhat el. Az említett cikkben foglalt arányosság elvével összhangban, ez a rendelet nem lépi túl az említett célkitűzés eléréséhez szükséges mértéket.
(10) Irányelv helyett a rendeleti forma választására került sor, amit az indokolt, hogy a közbeszerzési szerződések osztályozási rendszerének kidolgozása nem igényel végrehajtást a tagállamok részéről.
(11) Annak érdekében, hogy a felhasználók a végül kötelezővé váló egységesített osztályozási rendszerhez hozzászokjanak, e CPV-rendelet végrehajtását kiigazítási időszaknak kell megelőznie,
ELFOGADTA EZT A RENDELETET:
1. cikk
(1) "Közös Közbeszerzési Szószedet" vagy "CPV" néven létrejön a közbeszerzési szerződésekre alkalmazandó egységes osztályozási rendszer.
(2) A CPV-t az I. melléklet tartalmazza.
(3) A CPV és a termékek tevékenységek szerinti, EGK-beli statisztikai osztályozása (CPA), az Egyesült Nemzetek Szervezetének ideiglenes központi termékosztályozása (CPC Prov.), a gazdasági tevékenységek EK-beli statisztikai osztályozása (NACE Rev. 1), illetőleg a Kombinált Nómenklatúra (KN) közötti megfelelést mutató szemléltető táblázatokat a II., a III., a IV., illetőleg az V. melléklet tartalmazza.
2. cikk
A CPV felülvizsgálatához szükséges intézkedéseket a Bizottság a 3. cikk (2) bekezdésben említett eljárással összhangban fogadja el.
3. cikk
(1) A Bizottság munkáját a 71/306/EGK tanácsi határozat [7] 1. cikkével létrehozott közbeszerzési tanácsadó bizottság (a továbbiakban: bizottság) segíti.
(2) Ha hivatkozás történik erre a bekezdésre, az 1999/468/EK határozat 3. és 7. cikkét kell alkalmazni, az említett határozat 8. cikkére tekintettel.
(3) A bizottság elfogadja eljárási szabályzatát.
4. cikk
Ez a rendelet 2003. december 16-án lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. november 5-én.